Prjedy hač so aktualnemu sportej wěnuju, njech je mi dowolene, tróšku do stawiznow sporta pokuknyć a při tym sportowy podawk zašłosće trochu wobswětlić.
1994 wotměchu so swětowe mišterstwa w kopańcy prěni króć w USA. Němske mustwo poda so jako zakitowar titula z wulkimi wočakowanjemi a nadźijemi do Los Angelesa. Tola runje tak kaž loni, hdyž bě so jako zakitowar titula do Ruskeje podało a tam hižo w předkole zwrěšćiło, dyrbjachu Němcy tehdy po poražce 1:2 přećiwo Bołharskej w štwórćfinalu swoje kófry pakować. Finale docpěštej 1994 Brazilska a Italska. Prěni króć na swětowych mišterstwach rozsudźi kónčnu hru třělenje jědnatkow. Před nimale 95 000 přihladowarjemi w Rose-Bowl-stadionje w Los Angelesu mějachu Brazilčenjo wjace zboža a dobychu 3:2.
ces_Latn szl_Latn